b"\n_START_ARTICLE_\nAriane 4\n_START_PARAGRAPH_\nAriane 4 je bila francoska raketa za enkratno uporabo. Na\xc4\x8drtovala jo je agencija CNES (Centre National d'Etudes Spatiales). Izdelovala pa jo je podru\xc5\xbenica Arianespace. Ariane 4 je bila svoj \xc4\x8das delovni konj dru\xc5\xbeine Ariane, dokler jo ni zamenjala ve\xc4\x8dja Ariane 5. Od prvega leta 15. junija 1988 do 15. februarja 2003 je bilo izstreljenih 116 raket, od tega tri neuspe\xc5\xa1no._NEWLINE_Arian 4 je bila idealna platforma za izstreljevanje komunikacijskih satelitov in satelitov za opazovanje Zemlje. Arian 4 je bila izjemno uspe\xc5\xa1na na trgu komercialnih satelitov z okrog 50% trga.\n_START_SECTION_\nZgodovina\n_START_PARAGRAPH_\nLeta 1973 je enajst dr\xc5\xbeav, ki jih je sklicala skupaj ESA (Evropska Vesoljska Agencija), odlo\xc4\x8dilo, da bo Evropa imela svoje rakete za let v vesolje. 6 let pozneje, leta 1979 je poletela Ariane 1 iz izstreli\xc5\xa1\xc4\x8da Kourou v Francoski Gvajani. Potem so sledile \xc5\xa1e rakete Ariane 2, Ariane 3 in Ariane 4. Trenutno se uporablja Ariane 5, Ariane 6 pa \xc5\xa1e razvijajo._NEWLINE_Program Ariane 4 se je za\xc4\x8del leta 1983, s prvo uspe\xc5\xa1no izstrelitvijo 15. junija 1988. Tovor v GTO (Geotransferna orbita) je bil 4800 kg (v primerjavi z 1700 kg za Ariane 3). Rekord je bil sicer 4946 kg."